Απόφαση της Επιτροπής

της 20ής Νοεμβρίου 2001

για την παράταση για όγδοη φορά της ισχύος της απόφασης 1999/815/ΕΚ σχετικά με τα μέτρα που απαγορεύουν τη διάθεση στην αγορά παιχνιδιών και προϊόντων παιδικής φροντίδας κατασκευασμένων από μαλακό PVC που περιέχει ορισμένους φθαλικούς εστέρες τα οποία κατά τη χρήση μπαίνουν στο στόμα παιδιών ηλικίας μικρότερης από τριών ετών

[κοινοποιηθείσα υπό τον αριθμό Ε(2001) 3717]

(Κείμενο που παρουσιάζει ενδιαφέρον για τον ΕΟΧ)

(2001/804/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη τη συνθήκη για την ίδρυση της Ευρωπαϊκής Κοινότητας,

Λαμβάνοντας υπόψη την οδηγία του Συμβουλίου 92/59/ΕΟΚ της 29ης Ιουνίου 1992 για τη γενική ασφάλεια των προϊόντων(1), και ιδίως το άρθρο 9,

Εκτιμώντας τα ακόλουθα:

(1) Η Επιτροπή υιοθέτησε, στις 7 Δεκεμβρίου 1999, την απόφαση 1999/815/ΕΚ(2) βασισμένη στο άρθρο 9 της οδηγίας 92/59/ΕΟΚ η οποία επιβάλλει στα κράτη μέλη να απαγορεύσουν τη διάθεση στην αγορά των παιχνιδιών και των προϊόντων φροντίδας κατασκευασμένων από μαλακό PVC που περιέχει έναν ή περισσότερους από τις ουσίες φθαλικό δι-ισο- εννεϋλεστέρα (DINP), φθαλικό δι(2-αιθυλεξυλ)εστέρα (DEHP), φθαλικό διβουτυλεστέρα (DBP), φθαλικό δι-ισο-δεκυλεστέρα (DIDP), φθαλικό δι-n-οκτυλεστέρα (DNOP), και φθαλικό βουτυλβενζυλεστέρα (ΒΒΡ) τα οποία κατά τη χρήση μπαίνουν στο στόμα παιδιών ηλικίας μικρότερης από τριών ετών.

(2) Η ισχύς της απόφασης 1999/815/ΕΚ περιορίστηκε σε τρεις μήνες, σύμφωνα με τη διάταξη του άρθρου 11 παράγραφος 2 της οδηγίας 92/59/ΕΟΚ. Επομένως, η ισχύς της απόφασης επρόκειτο να λήξει στις 8 Μαρτίου 2000.

(3) Το άρθρο 11 παράγραφος 2 της οδηγίας 92/59/ΕΟΚ δηλώνει ότι η ισχύς των μέτρων που υιοθετούνται βάσει του άρθρου 9 της εν λόγω οδηγίας περιορίζεται σε τρεις μήνες, αλλά μπορεί να παραταθεί κάτω από την ίδια διαδικασία που προβλέπεται για έγκριση αυτών των μέτρων.

(4) Κατά την υιοθέτηση της απόφασης 1999/815/ΕΚ προβλέφτηκε να παραταθεί η ισχύς της εάν είναι απαραίτητο. Η ισχύς των μέτρων που εγκρίθηκαν με την απόφαση 1999/815/ΕΚ με βάση το άρθρο 9 της οδηγίας 92/59/ΕΟΚ παρατάθηκε με τις αποφάσεις 2000/217/ΕΚ(3), 2000/381/ΕΚ(4), 2000/535/ΕΚ(5), 2000/769/ΕΚ(6), 2001/195/ΕΚ(7), 2001/467/ΕΚ(8) και 2001/665/ΕΚ(9), για μια πρόσθετη περίοδο τριών μηνών την κάθε φορά, σύμφωνα με τη διάταξη του άρθρου 11 παράγραφος 2 της εν λόγω οδηγίας. Συνεπώς η ισχύς της απόφασης έπρεπε να λήξει στις 21 Νοεμβρίου 2001.

(5) Έχουν υπάρξει μερικές νέες εξελίξεις όσον αφορά την επικύρωση των μεθόδων μετανάστευσης καθώς και όσον αφορά την αξιολόγηση των κινδύνων των φθαλικών εστέρων στο πλαίσιο του κανονισμού για τις υπάρχουσες χημικές ουσίες (793/93/ΕΟΚ). Ωστόσο, χρειάζεται επί πλέον εργασία στα θέματα αυτά για να εξευρεθούν λύσεις σε μερικές παραμένουσες σημαντικές δυσκολίες.

(6) Έως ότου εξευρεθούν λύσεις στις παραμένουσες δυσκολίες αλλά και για να διαφυλαχτούν οι στόχοι της απόφασης 1999/815/ΕΚ και των παρατάσεών της σύμφωνα με τις αποφάσεις 2000/217/ΕΚ, 2000/381/ΕΚ, 2000/535/ΕΚ, 2000/769/ΕΚ, 2001/195/ΕΚ και 2001/665/ΕΚ, είναι απαραίτητο να διατηρηθεί η απαγόρευση της τοποθέτησης στην αγορά των αναφερομένων προϊόντων.

(7) Ορισμένα κράτη μέλη έχουν εφαρμόσει την απόφαση 1999/815/ΕΚ όπως τροποποιήθηκε με τις αποφάσεις 2000/217/ΕΚ, 2000/381/ΕΚ, 2000/535/ΕΚ, 2000/769/ΕΚ, 2001/195/ΕΚ, 2001/467/ΕΚ και 2001/665/ΕΚ με μέτρα εφαρμόσιμα μέχρι τις 21 Νοεμβρίου 2001. Συνεπώς είναι απαραίτητο να εξασφαλιστεί ότι η ισχύς αυτών των μέτρων παρατείνεται·

(8) Είναι επομένως απαραίτητο να παραταθεί η ισχύς της απόφασης 1999/815/ΕΚ για όγδοη φορά προκειμένου να εξασφαλιστεί ότι όλα τα κράτη μέλη διατηρούν την απαγόρευση που προβλέπεται με εκείνη την απόφαση. Σύμφωνα με το άρθρο 11 παράγραφος 2 της οδηγίας 92/59/ΕΟΚ η ισχύς μπορεί να παραταθεί για μια περίοδο τριών μηνών

(9) Τα μέτρα που προβλέπονται στην παρούσα απόφαση είναι σύμφωνα με την άποψη της επιτροπής έκτακτων αναγκών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο άρθρο 5 της απόφασης 1999/815/ΕΚ οι λέξεις "21 Νοεμβρίου 2001" αντικαθίστανται από τις λέξεις "20 Φεβρουαρίου 2002".

Άρθρο 2

Τα κράτη μέλη θα λάβουν τα απαραίτητα μέτρα να συμμορφωθούν με την παρούσα απόφαση μέσα σε λιγότερο από 10 ημέρες από την ανακοίνωσή της. Θα ενημερώσουν αμέσως την Επιτροπή επ' αυτού.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 20 Νοεμβρίου 2001.

Για την Επιτροπή

David Byrne

Μέλος της Επιτροπής

(1) ΕΕ L 228 της 11.8.1992, σ. 24.

(2) ΕΕ L 315 της 9.12.1999, σ. 46.

(3) ΕΕ L 68 της 16.3.2000, σ. 62.

(4) ΕΕ L 139 της 10.6.2000, σ. 40.

(5) ΕΕ L 229 της 6.9.2000, σ. 27.

(6) ΕΕ L 306 της 7.12.2000, σ. 37.

(7) ΕΕ L 69 της 10.3.2001, σ. 37.

(8) ΕΕ L 163 της 20.6.2001, σ. 30.

(9) ΕΕ L 233 της 31.8.2001, σ. 51.